अहमदीनेजाद के बयान की व्यापक निंदा\nईरान के राष्ट्रपति महमूद अहमदीनेजाद ने बुधवार को तेहरान में एक भाषण में कहा था कि 'इसराइल को दुनिया के नक्शे से हटा देना चाहिए.'

ईरानी राष्ट्रपति के इस बयान पर औपचारिक रूप से विरोध प्रकट करने के लिए ब्रिटेन, फ्रांस, स्पेन और कनाडा ने अपने देशों में तैनात ईरानी दूतों को तलब किया है.

यूरोपीय कमीशन के अध्यक्ष होज़े मनुअल बरोसो ने ईरान के राष्ट्रपति के बयान की निंदा करते हुए कहा कि यह बयान क़तई तौर पर अस्वीकार्य है.

ब्रिटेन के प्रधानमंत्री टोनी ब्लेयर ने भी ईरानी राष्ट्रपति के बयान पर कड़ी प्रतिक्रिया व्यक्त किया है, “इस तरह का बयान बिल्कुल भी स्वीकार्य नहीं हो सकता है. मैंने आज तक ऐसा कोई उदाहरण नहीं देखा है जिसमें एक देश के राष्ट्राध्यक्ष दूसरे देश के बारे में कहा हो कि उसका नामोनिशान मिटा देने चाहिए." 

ब्रिटेन में इसराइली राजदूत ज़वी रावनेर नेकहा है कि दूसरे विश्व युद्ध के बाद से किसी राष्ट्राध्यक्ष ने किसी अन्य देश के अस्तित्व के बारे में इस तरह की बात नहीं कही है.

अमरीकी राष्ट्रपति जॉर्ज बुश के प्रवक्ता का कहना है कि राष्ट्रपति अहमदीनेजाद की टिप्पणी से ईरान के परमाणु कार्यक्रम के बारे में चिंता और बढ़ जाती है.

अमरीका आरोप लगाता आया है कि ईरान अपना परमाणु कार्यक्रम परमाणु हथियार बनाने के लिए चला रहा है जबकि ईरान का कहना है कि उसका परमाणु कार्यक्रम सिर्फ़ असैनिक उद्देश्यों के लिए है.

बीबीसी के कूटनातिक मामलों के संवाददाता का कहना है कि हो सकता है कि एकजुट कूटनीतिक विरोध प्रकट करने से ईरान के परमाणु कार्यक्रम को रोकने के लिए दबाव में बढ़ोतरी हो.

इसराइल के विदेश मंत्री सिलवम शालॉम ने आहवान किया है कि ईरान के परमाणु कार्यक्रम का मुद्दा तत्काल संयुक्त राष्ट्र सुरक्षा परिषद में विचार के लिए रखा जाना चाहिए.

इसराइल के उपप्रधानमंत्री शिमॉन पेरेस का कहना था कि ईरान को संयुक्त राष्ट्र से बर्ख़ास्त कर दिया जाना चाहिए.

\n\ntl;डॉ:
ईरान के राष्ट्रपति महमूद अहमदीनेजाद ने इसराइल के बारे में जो बयान दिया है उस पर गुरूवार को कई पश्चिमी देशों ने तीखी प्रतिक्रिया व्यक्त कीहै.